O echipă națională importantă își caută selecționer pe Facebook
La câteva zile după ce José Peseiro a părăsit postul în urma finalei Cupei Africii pe Naţiuni pierdută în faţa Coastei de Fildeş (1-2), Federaţia Nigeriană de Fotbal a decis să folosească reţelele de socializare pentru a-şi găsi viitorul selecţioner.
Dacă eşti un "antrenor de fotbal pasionat şi experimentat" şi un "lider vizionar", acesta este postul potrivit pentru tine.
"Federaţia Nigeriană de Fotbal caută un lider vizionar care să preia frâiele echipei noastre naţionale masculine de seniori, puternica Super Eagles. Aceasta este şansa ta de a conduce o echipă încărcată de istorie şi de a o ghida spre o glorie şi mai mare pe scena internaţională. Eşti pregătit să răspunzi la apel?", se arată în anunţ.
Viitorul selecţioner al Nigeriei trebuie să aibă "calificări de nivel înalt", "experienţă în elită", o "mentalitate de învingător" şi "cunoaşterea fotbalului african", "un atu major" pentru a înclina balanţa. Deşi salariul nu este precizat, persoana trebuie să "iubească presiunea" şi să viseze "să-şi scrie numele în istoria fotbalului".